Selda Bağcan

Havva Selda Bağcan (taiteilijanimeltään "Selda", s. 14. joulukuuta 1948 Muğla) on turkkilainen laulaja ja säveltäjä. Hänet tunnetaan turkkilaista kansanmusiikkia ja rockia yhdistävänä poliittisena ja yhteiskuntakriittisenä protestilaulajana.
Selda Bağcan syntyi makedonianturkkilaiseen siirtolaisperheeseen. Tyttären ollessa yksivuotias perhe muutti Turkin itäosaan Vanin kaupunkiin. Musiikkia harrastanut eläinlääkäri-isä opetti Seldan soittamaan mandoliinia. Isän kuoltua perhe muutti Ankaraan, jossa Selda tutustui radion kautta länsimaiseen popmusiikkiin.
Opiskellessaan insinööriksi Ankaran yliopistossa Selda alkoi esittää turkkilaisia kansanlauluja omina kitarasovituksinaan. Vuonna 1968 hän kiinnostui vasemmistolaisesta poliittisesta toiminnasta. Seldan akustisen kitaran säestyksellä esittämät kansanlaulut otettiin vastaan protestilauluina. Vuonna 1971 hän levytti ensimmäiset singlensä, joiden katkera tunteellisuus ja haavoittuva rehellisyys teki hänestä suositun esiintyjän. Singlejen B-puolilla olevat vankilalaulut haastoivat maaliskuun 1971 sotilaskaappauksen valtaan nostamaa hallitusta.
Selda sai vuonna 1972 kaksi vuosikymmentä kestäneen esityskiellon Turkin televisiossa, mutta se ei juurikaan vaikuttanut hänen suosioonsa. Hän esiintyi vasemmistolaisten ryhmien tapahtumissa, mutta osallistui vuonna 1972 myös Turkin virallisena edustajana Kultainen Orfeus -kilpailuun Bulgariassa ja teki seuraavana vuonna ensimmäisen kiertueensa Länsi-Euroopassa. Selda teki yhteistyötä turkkilaisten rockyhtyeiden Moğollarin ja Kardaşlarin kanssa laajentaen tyyliään sähköisillä soittimilla. Samaan aikaan hänen käyttämänsä kansanlaulujen ja runoilijoiden sanoitukset muuttuivat yhä poliittisemmmiksi.
Laulajan esikoisalbumi "Selda" ilmestyi vuonna 1976. Sen oli tuottanut turkkilaisen rockin tärkeä vaikuttaja Zafer Dilek ja taustamuusikkoina toimivat Moğollar ja Ersen Dinletenin yhtye Dadaşlar. Seldan väkeväksi hioutunut laulutyyli, voimakkaat sanoitukset ja modernit sovitukset tekivät levystä yhden 1970-luvun Turkki-rockin merkkiteoksista. Toinen samanniminen albumi ilmestyi vuonna 1979.
Selda Bağcan pidätettiin ensimmäisen kerran vuonna 1977 syytettynä rikokseen yllyttämisestä. Vuoden 1980 sotilasvallankaappauksen jälkeen häntä syytettiin Turkin maineen vahingoittamisesta ulkomailla, ja hänen passinsa takavarikoitiin. Vuonna 1981 Bağcan suljettiin neljäksikymmeneksi päiväksi Metrisin sotilasvankilaan Istanbulissa, mutta hänet vapautettiin lopulta kaikista syytteistä. Vuonna 1984 laulaja pidätettiin kommunistina viisi vuotta aikaisemmin levytetyn kansanlaulun perusteella, mutta hänet vapautettiin syyteoikeuden vanhentumisen takia. Selda myöntää kommunismin toimineen hänelle innoittajana, mutta kieltää koskaan olleensa minkään puolueen jäsen.
Seldan ulkomaanmatkustuskielto kumottiin Turkin poliittisen vapautumisen ja kansainvälisen painostuksen ansiosta vuonna 1987. Hän osallistui samana vuonna Womad-festivaalille ja teki sen jälkeen kiertueita Turkissa ja ulkomailla. 1990-luvun alusta lähtien Selda Bağcan on saavuttanut uusia ja nuorempia yleisöjä ja jatkanut levyttämistä. Hänen tyylinsä ja sanomansa on pysynyt pääosin entisellään, joskin uutena vaarana hän pitää Turkin islamisoitumista. Samaan aikaan Bağcanista on kehittynyt osaava liikenainen, jonka oma tuotantoyhtiö vastaa hänen uusista ja vanhoista levytyksistään.